**איתן חי-עם** (נולד ב-21 בינואר 1953) הוא רופא מומחה ברפואת משפחה ויו"ר חברת "סאיקי מדיקל". כיהן למספר חודשים כמנכ"ל משרד הבריאות בשנים 2009–2010.

ביוגרפיה
--------

חי-עם נולד בירושלים ולמד בגימנסיה העברית רחביה (במחזור שסיים ב-1971). בנעוריו היה מיוזמי ומראשי הדוברים של קבוצת "מכתב השמיניסטים (1970)". בשנת 1986 עבר לגור בקיבוץ מגן שבנגב.

את שירותו הצבאי עשה כחובש מוטס ביחידת ירפ"א 386 ובהמשך ביחידה 669, יחידה בה שירת כרופא במילואים עד שנת 2001. למד רפואה בית הספר לרפואה באוניברסיטת בן-גוריון בנגב. בשנת 1986 סיים התמחות ברפואת משפחה. עם סיום התמחותו, עבד כרופא בקופת החולים בנתיבות עד שנת 1991, משם עבר למרכז הרפואי צוחר, כרופא הקיבוצים והמושבים של עוטף עזה. תפקיד אותו מילא עד 1994.

חי-עם כיהן כמנהל מחוז מרכז בשירותי בריאות כללית, ובשנת 2001 מונה למנהל המרכז הרפואי האוניברסיטאי סורוקה בבאר שבע. תפקיד בו כיהן עד 2007. במהלך כהונתו, הסתיימה בנייתו של "המכלול הדרומי", מגדל הכירורגיה על שם קמליה בוטנר, שכולל שש מחלקות כירורגיות ושמונה חדרי ניתוח, חדר מיון ומעליו היחידה לטיפול נמרץ ובנק הדם. בזמן כהונתו יצר את החיבור בין סורוקה וחיים סבן שתרם עשרות מיליוני דולרים להקמת הבניינים למחלקות מיילדות ומחלקות הילדים בבית החולים. הבנייה החלה במהלך כהונתו והושלמה בשנת 2009.

בנובמבר 2004, הקים את המרכז לחינוך לאפילפסיה ע"ש אניטה קאופמן, מרכז הפועל ברחבי ישראל ומטרותיו העיקריות הן להעלות את מודעות הציבור למחלה, ולשפר את איכות החיים של אנשים המתמודדים עם אפילפסיה על ידי העברת הרצאות בקהילה, ולימוד כללי מתן עזרה ראשונה בזמן התקף.

בשנת 2007 סיים את תפקידו כמנהל המרכז הרפואי סורוקה, הצטרף למדנס סוכנות לביטוח כמנהל החטיבה לרשלנות רפואית. בשנת 2008 חזר לשירותי בריאות כללית כמנהל מחוז תל אביב, שם פעל לשיפור השירות למבוטחים; בין היתר הקים את מרכז בריאות הילד בבת ים, יזם את הרחבת השירותים במגדל המאה בתל אביב, החל את בניית המרכז הרפואי שוסטר ברמת אביב ועוד.

ביולי 2009 מונה למנכ"ל משרד הבריאות, תפקיד ממנו התפטר במרץ 2010 בעקבות החלטת הממשלה וסגן שר הבריאות יעקב ליצמן להעתיק את מקום בנייתו של חדר מיון ממוגן חדש בבית החולים ברזילי באשקלון ולהעבירו למקום מרוחק מחדרי הניתוח וממחלקות האשפוז, בעלות נוספת של כ־135 מיליון ש"ח, בשל הימצאות קברים עתיקים בשטח המתוכנן המקורי. חי-עם ביקר את ההחלטה שלדבריו, בנייתו של חדר המיון במרחק של 400 מטרים מבית החולים עצמו, תסכן את חייהם של הצוות והחולים: "משמעות ההחלטה היא הרחקת חדר המיון מבית החולים, וזה מסכן חיי אדם. כשמנכ"ל לא יכול לבצע החלטה, תפקידו, לקום ולהגיד את זה. אני תושב עוטף עזה, ובימים כאלה, כל דקה שאנחנו מבזבזים - אנחנו לא ממלאים את תפקידנו כראוי. בהיעדר אמון ביני ובין ליצמן אני חייב לקום ולהתפטר".

באפריל 2010 מונה למנכ"ל רשת "אסותא", תפקיד בו היה שנתיים.

בשנת 2013 העתיק את מגוריו להו צ'י מין סיטי, למשך שנה, שם עבד כרופא במרפאה לרפואת המשפחה [FMP] וייעץ להקמת בית החולים. בין השנים 2014–2017 כיהן כמנהל רפואי של חברת ET-AIR, שעסקה בהקמת בית חולים בקונגו. בין השנים 2017–2019 שימש כחבר דירקטוריון קופת חולים מאוחדת ויו"ר ועדת השירות של הדירקטוריון.

לקראת הבחירות לכנסת ה-19 הצטרף למפלגתו של יאיר לפיד, "יש עתיד", במטרה להימנות על מועמדיה לכנסת ולשמש מועמד לתפקיד שר הבריאות. משהתברר לו כי יוצב במקום ה-12 ברשימה, הודיע על פרישתו.

משנת 2014 מכהן כיו"ר רפואי פעיל בחברת סאיקי ומ-2019 כחבר דירקטור ברשת המרכזים הרפואיים מדיקה וכיו"ר חברת ההזנק MDI HEALT.

איתן חי-עם נשוי לפסיכולוגית קלינית, ולהם ארבעה ילדים וכן, נכדים.

אותו ופרסים בהם זכה
-------------------

בשנת 2007 זכה באות יקיר באר שבע על פעילותו ותרומתו למען תושבי הנגב.

ביוני 2010 קיבל את אות אביר איכות השלטון של התנועה לאיכות השלטון, על חלקו בפרשת בניית חדר המיון בבית החולים ברזילי באשקלון.

קישורים חיצוניים
----------------

* יעל ולצר, "אחרי הפרישה ממערכת הבריאות עשיתי טיול 'אחרי צבא', גיליתי שאני אדם מעניין", באתר ynet, 19 בנובמבר 2021
* אתר למנויים בלבד איתן חי-עם, אני הזקן הזרוק במסדרון. לא כך אני רוצה שתזכרו אותי, אל תבואו לבקר, באתר הארץ, 10 בדצמבר 2018
* איתן חי-עם, הייתי הזקנה במסדרון: איתן חי-עם כותב לזכרה של אמו, באתר הארץ, 9 בינואר 2011
* איתן חי עם, ‏הפעם הראשונה שהאכלתי את אמא, באתר גלובס, 20 בפברואר 2011
* רוני לינדר-גנץ, ד"ר איתן חי-עם משירותי בריאות כללית נבחר כמנכ"ל החדש של משרד הבריאות, באתר TheMarker‏, 28 ביולי 2009
* פנחס וולף‏, המיון בברזילי יועתק, מנכ"ל משרד הבריאות התפטר, באתר וואלה!‏, 21 במרץ 2010
* מיטל יסעור בית-אור, פרשת הקברים: מנכ"ל משרד הבריאות התפטר, באתר ynet, 21 במרץ 2010
* איתן חי-עם, ‏פרדוקס הקנאביס: מדוע לרופאים יש בעיה לרשום קנאביס רפואי?, באתר ‏מאקו‏, 22 במרץ 2022

הערות שוליים
------------

1. ↑  מיטל יסעור בית-אור, פרשת הקברים: מנכ"ל משרד הבריאות התפטר, באתר ynet, 21 במרץ 2010
2. ↑  פנחס וולף‏, המיון בברזילי יועתק, מנכ"ל משרד הבריאות התפטר, באתר וואלה!‏, 21 במרץ 2010
3. ↑  מנכ"ל אסותא, ד"ר איתן חי-עם, פורש מתפקידו, באתר ynet, 6 באוגוסט 2012
4. ↑  ד"ר איתן חי-עם פורש מתפקיד מנכ"ל 'אסותא', באתר DoctorsOnly,‏ 8 באוגוסט 2012
5. ↑  אם כי בבחירות עצמן קיבלה המפלגה 19 מנדטים.
6. ↑  עמרי מניב, משבר ביש עתיד: איתן חי-עם פורש מהרשימה, באתר nrg‏, 3 בנובמבר 2012
7. ↑  מיטל יסעור בית-אור, המנכ"ל שיצא נגד ליצמן זכה באות אביר השלטון, באתר ynet, 21 ביוני 2010

| מנכ"לי משרד הבריאות |
| --- |
| 

|  |  |
| --- | --- |
| אברהם קצנלסון • יוסף מאיר • חיים שיבא • שמעון בטיש • גדעון מר • שאול זימן • רפאל גז'בין • ברוך פדה • יעקב מנצ'ל • מרדכי שני • ברוך מודן • דן מיכאלי • תיאו דב גולן • יורם לס • משה משיח • מרדכי שני • מאיר אורן • גבי ברבש • יהושע שמר • בעז לב • אבי ישראלי • איתן חי-עם • רוני גמזו • ארנון אפק • משה בר סימן טוב • חזי לוי • נחמן אש • משה בר סימן טוב |  |

 |